钦定古今图书集成/理学汇编/字学典/第114卷 > 鲜于枢
## 钦定古今图书集成/理学汇编/字学典/第114卷 > 鲜于枢

按《书史会要》：“鲜于枢，字伯机，号困学民，渔阳人。官至
太常寺典簿。酒酣骜放，吟诗作字，奇态横生，善行草，
赵文敏极推重之。小楷类锺元常。”

按《滋溪集》：“鲜于公早岁学书，愧未能如古人。偶适野，
见二人挽车行淖泥中，遂悟书法。”

按：“书学传授”王庭筠，擅名于金。传子澹游，至张天锡，
元初鲜于枢得之。

按《匏翁家藏集》：“鲜于困学书，名在当时，与赵吴兴、邓
巴西各雄长一方。困学多为草书，其书从真行来，故
落笔不苟，而点画所至，皆有意态。”

按：《俨山集》：书法敝于宋季，元兴，作者有功，而以赵吴
兴、鲜于渔阳为巨擘。终元之世，出入此两家。